
ΠΡΟΕΔΡΙΚΑ ΔΙΑΤΑΓΜΑΤΑ 


(1) 

Κύρωση του Οργανισμού διοίκησης και διαχείρισης του κοινωφελούς 

ιδρύματος με την επωνυμία «ΛΑΓΩΝΙΚΑΚΕΙΟΝ ΚΛΗΡΟΔΟ¬ 
ΤΗΜΑ». 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

1. Την από 5.8.1963 μυστική διαθήκη του Μιχαήλ Δημ. Λαγωνι- 
κάκου, που δημοσιεύθηκε με το αριθ. 28/27.1.1964 πρακτικό του 
Πρωτοδικείου Καλαμάτας, με την οποία συστήθηκε κοινωφελές ίδρυμα 
με την επωνυμία «ΛΑΓΩΝΙΚΑΚΕΙΟΝ ΚΛΗΡΟΔΟΤΗΜΑ» και με 
έδρα την Καλαμάτα. 

2. Τις διατάξεις των άρθρων: 

α) 95 και 98 του Α.Ν. 2039/1939. 

β) 101 και 119 του Εισαγωγικού Νόμου του Αστικού Κώδικα και 

γ) 108 και 110 του Αστικού Κώδικα. 

3. Το Π.Δ. 675/1.10.1975, με το οποίο εγκρίθηκε η σύσταση του 
παραπάνω κοινωφελούς ιδρύματος (ΦΕΚ 219/Α'). 

4. την αριθ. 1179/1985 απόφαση του Εφετείου Αθηνών, περί επω- 
φελέστερης διάθεσης της περιουσίας του ιδρύματος τούτου. 

5. Την από 14.4.1992 γνωμοδότηση του Συμβουλίου Εθνικών 
Κληροδοτημάτων και 

6. Την αριθ. Υ. 1847/1078399/1182/0001/7.8.1992 κοινή 
απόφαση του Πρωθυπουργού και του Υπουργού Οικονομικών, με την 
οποία ανατέθηκαν αρμοδιότητες στους Υφυπουργούς Οικονομικών 
(ΦΕΚ 525/14.8.1992 τεύχος Β'). 


Με πρόταση του Υπουργού Υγείας, Πρόνοιας και Κοινωνικών Ασφα¬ 
λίσεων και του Υφυπουργού Οικονομικών, αποφασίζουμε: 

Άρθρο μόνο 

1. Κυρώνουμε τον οργανισμό διοίκησης και διαχείρισης του κοινωφε¬ 
λούς ιδρύματος με την επωνυμία «ΛΑΓΩΝΙΚΑΚΕΙΟΝ ΚΛΗΡΟΔΟ¬ 
ΤΗΜΑ», η σύσταση του οποίου έγινε με την από 5.8.1963 μυστική δια¬ 
θήκη του Μιχαήλ Δημ. Λαγωνικάκου και εγκρίθηκε με το Π.Δ. 675/ 
1.10.1975 και ο οποίος αποτελείται από δεκατέσσερα (14) άρθρα και 
καταχωρίζεται παρακάτω: 

ΟΡΓΑΝΙΣΜΟΣ 

Διοίκησης και διαχείρισης του κοινωφελούς ιδρύματος με την επωνυμία 
«ΛΑΓΩΝΙΚΑΚΕΙΟΝ ΚΛΗΡΟΔΟΤΗΜΑ». 

Άρθρο 1 

Μορφή - Επωνυμία - Έδρα - Σφραγίδα 

1. Το κοινωφελές ίδρυμα με την επωνυμία «ΛΑΓΩΝΙΚΑΚΕΙΟΝ 
ΚΛΗΡΟΔΟΤΗΜΑ», που συστήθηκε από τον Μιχαήλ Δημ. Λαγωνι- 
κάκο με την από 5.8.1963 μυστική διαθήκη του, η οποία δημοσιεύθηκε 
με το αριθ. 28/27.1.1964 πρακτικό του Πρωτοδικείου Καλαμάτας, 
αποτελεί νομικό πρόσωπο ιδιωτικού δικαίου και διέπεται από τις διατά¬ 
ξεις της παραπάνω συστατικής πράξης, του Π.Δ. 675/1.10.1975 
(ΦΕΚ 219/Α’), της αριθ. 1179/1985 απόφασης του Εφετείου Αθη¬ 
νών, του παρόντος οργανισμού και του Α.Ν. 2039/1939, όπως ο νό¬ 
μος αυτός ισχύει κάθε φορά, ως και των διαταγμάτων που εκδόθηκαν ή 
θα εκδοθούν σε εκτέλεση του νόμου τούτου. 

2. Έδρα του ιδρύματος είναι η πόλη της Καλαμάτας. 

3. Η σφραγίδα του ιδρύματος είναι στρογγυλή και αναγράφει περιμε¬ 
τρικά μέσα σε πλαίσιο, την επωνυμία του ιδρύματος και στο μέσον αυτής 
την έδρα και το έτος έγκρισης της σύστασής του. 

Άρθρο 2 
Σκοποί 

Σκοποί του ιδρύματος είναι: 

α) Η οικονομική ενίσχυση άγαμων κοριτσιών που κατοικούν στην 
Καλαμάτα και είναι οικονομικά αδύνατα, προτιμουμένων των συγγε¬ 
νών του ιδρυτή που φέρουν το επώνυμο «Λαγωνικάκου», για την αποκα¬ 
τάστασή τους σε γάμο και 

β) Η οικονομική ενίσχυση μαθητών (αγοριών και κοριτσιών) Δημοτι¬ 
κής Εκπαίδευσης της Καλαμάτας, οικονομικά αδύνατων, για την αντι¬ 
μετώπιση των δαπανών πλήρους ένδυσης και υπόδησης αυτών. 

Άρθρο 3 

Περιουσία - Πόροι 

1. Η περιουσία του ιδρύματος αποτελείται από: 

α) Έξι (6) ισόγεια καταστήματα, κατά πλήρη κυριότητα και ποσοστό 
60% εξ αδιαιρέτου, τα οποία βρίσκονται στην οικοδομή των οδών Αγ. 
Νικολάου, Κολοκοτρώνη και Αναγνωσταρά, της πόλης Καλαμάτας και 

ειδικότερα: 

(ϊ) Τα αριθ. Κ-1, Κ-2 και Κ-3 καταστήματα επί της οδού Αναγνω- 
σταρά 23 και 

(ΐί) Τα αριθ. Κ-4, Κ-5 και Κ-6 καταστήματα επί της οδού Κολοκο- 
τρώνη 14. 

β) Τρία (3) ισόγεια καταστήματα, κατά ψιλή κυριότητα και ποσοστό 
60% εξ αδιαιρέτου, τα οποία βρίσκονται στην ιδία ως άνω οικοδομή 
των οδών Αγ. Νικολάου, Κολοκοτρώνη και Αναγνωσταρά, της πόλης 
Καλαμάτας και ειδικότερα: 

(ί) Τα αριθ. Κ-7 και Κ-8 καταστήματα επί της οδού Κολοκοτρώνη 
14 και 

(ϊΐ) Το αριθ. Κ-9 κατάστημα επί της οδού Αγ. Νικολάου 22 και 
γ) Δύο (2) πρόχειρα εστεγασμένους χώρους-αποθήκες, με τις ενδεί¬ 
ξεις Α' και Β' αντίστοιχα, που βρίσκονται στον ακάλυπτο χώρο της πα¬ 
ραπάνω οικοδομής και έχουν είσοδο από την οδό Αγ. Νικολάου. 

Τα παραπάνω ακίνητα περιγράφονται αναλυτικά στο αριθ. 564/ 
1957 πωλητήριο συμβόλαιο του συμβολαιογράφου Καλαμάτας Δημη- 
τρίου Φωτόπουλου και στην αριθμ. 1.008/18.5.1992 πράξη του Συμ¬ 
βολαιογράφου Καλαμάτας Παναγιώτη Β. Δουμουλάκη, περί αποδοχής 
της κληρονομιαίας αυτής περιουσίας από το ίδρυμα τούτο. 

2. Πόροι του ιδρύματος είναι: 

α) Τα εισοδήματα από την εκμετάλλευση των περιουσιακών του στοι¬ 
χείων. 

β) Οι τόκοι από τις καταθέσεις του σε Τράπεζες ή άλλους Πιστωτι¬ 
κούς Οργανισμούς και 

γ) Οι χρηματικές παροχές ή επιχορηγήσεις, καθώς και οι κληρονο¬ 
μιές, κληροδοσίες και δωρεές, οποιουδήποτε φυσικού ή νομικού προσώ¬ 
που προς αυτό. 

Άρθρο 4 
Διοίκηση 

1. Το ίδρυμα διοικείται από πενταμελές Διοικητικό Συμβούλιο που 
αποτελείται από τους κάθε φορά: 

α) Μητροπολίτη Μεσσηνίας, ως Πρόεδρο 
β) Πρόεδρο Πρωτοδικών Καλαμάτας, ως Αντιπρόεδρο 
γ) Προϊστάμενο τής Δημόσιας Οικονομικής Υπηρεσίας (Δ.Ο.Υ.) Κα¬ 
λαμάτας 

δ) Σχολικό Σύμβουλο της Δημοτικής Εκπαίδευσης Περιφέρειας Κα¬ 
λαμάτας (τέως Επιθεωρητή Δημοτικής Εκπαίδευσης Καλαμάτας) και 
ε) Πρόεδρο του Επιμελητηρίου Μεσσηνίας (πρώην Εμπορικού και 
Βιομηχανικού Επιμελητηρίου Καλαμάτας). 

2. Σε περίπτωση χηρείας του Μητροπολιτικού Θρόνου και μέχρι της 
εκλογής νέου Μητροπολίτη Μεσσηνίας, την κενή θέση του Προέδρου και 
μέλους του Διοικητικού Συμβουλίου του ιδρύματος καταλαμβάνει ο ορι¬ 
ζόμενος από την Ιερή Σύνοδο της Εκκλησίας της Ελλάδος Τοποτηρητής 
της Μητρόπολης αυτής. 

Τα μέλη του Διοικητικού Συμβουλίου ορίζουν με πράξη τους, έπειτα 
από ψηφοφορία, τον Γραμματέα και τον Ταμία του ιδρύματος, ως και 
τον Πρόεδρο και Αντιπρόεδρο αυτού σε περίπτωση παραίτησης, αποποί¬ 
ησης ή αντικατάστασης του κάθε φορά Μητροπολίτη Μεσσηνίας και του 
Προέδρου Πρωτοδικών Καλαμάτας. 

3. Σε περίπτωση αποποίησης, παραίτησης, έκπτωσης, ανικανότητας 
ή αντικατάστασης, για οποιοδήποτε νόμιμο λόγο, κάποιου από τα μέλη 
του Διοικητικού Συμβουλίου, η κενή θέση συμπληρώνεται με απόφαση 
των υπολοίπων μελών, εφαρμοζομένων κατά τα λοιπά των διατάξεων 
του άρθρου 99 του Α.Ν. 2039/1939. 

4. Το Διοικητικό Συμβούλιο συνεδριάζει τακτικά κάθε εξάμηνο και 
εκτάκτως, όποτε το ζητήσει ο Πρόεδρος ή δύο τουλάχιστον από τα μέλη 
του, με γραπτή αιτιολογημένη αίτησή τους προς τον Πρόεδρο, πάντοτε 
όμως έπειτα από πρόσκληση του Προέδρου. 

Σε περίπτωση άρνησης τούτου να συγκαλέσει το συμβούλιο, τούτο 
συγκαλείται από τα μέλη που ζήτησαν τη σύγκληση αυτού, οπότε τούτο 
συνεδριάζει και χωρίς την παρουσία του Προέδρου, αρκεί να είναι παρό¬ 
ντα τρία τουλάχιστον μέλη του. 

5. Το Διοικητικό Συμβούλιο βρίσκεται σε απαρτία όταν τα παρόντα 
μέλη είναι περισσότερα από τα απόντά. Μεταξύ των παρόντων πρέπει 
υποχρεωτικά να είναι και ο Πρόεδρος ή ο νόμιμος αναπληρωτής του. 

6. Οι αποφάσεις του Διοικητικού Συμβουλίου λαμβάνονται κατά 
τελειοψηφία των παρόντων μελών και σε περίπτωση ισοψηφίας υπερι¬ 
σχύει η γνώμη με την οποία συντάσσεται ο Πρόεδρος. 


7. Σε περίπτωση που κάποιο μέλος του Διοικητικού Συμβουλίου 
απουσιάζει αδικαιολόγητα από τρεις (3) συνεχείς συνεδριάσεις, θεωρεί¬ 
ται ότι έχει παραιτηθεί και η κενή θέση αυτού συμπληρώνεται κατά τα 
οριζόμενα στην παρ. 3 του παρόντος άρθρου. 

8. Σε κάθε συνεδρίαση του Διοικητικού Συμβουλίου τηρούνται πρα¬ 
κτικά, στα οποία καταχωρίζονται όλες οι αποφάσεις που λαμβάνονται 
από αυτό, καθώς και η γνώμη των μελών που τυχόν διαφωνούν. 

Τα πρακτικά υπογράφονται από όλα τα μέλη που μετέχουν στη συνε¬ 
δρίαση. 

9. Τα μέλη του Διοικητικού Συμβουλίου προσφέρουν τις υπηρεσίες 
τους χωρίς αμοιβή. Δικαιούνται όμως οδοιπορικών ή άλλων εξόδων 
που δαπάνησαν για την εκτέλεση υπηρεσίας του ιδρύματος, εφόσον έγι¬ 
ναν έπειτα από ειδική εντολή του Διοικητικού Συμβουλίου και αποδει- 
κνύεται ότι πραγματοποιήθηκαν νόμιμα. 

Άρθρο 5 

Αρμοδιότητες Διοικητικού Συμβουλίου 

1. Το Διοικητικό Συμβούλιο διοικεί και διαχειρίζεται την περιουσία 
του ιδρύματος και γενικά αποφασίζει για κάθε θέμα που αφορά στη διοί¬ 
κηση και στη λειτουργία του, τη διάθεση των πόρων αυτού, καθώς και 
για κάθε ενέργεια που σχετίζεται με την εκπλήρωση του σκοπού του, 
πάντοτε όμως σύμφωνα με τις διατάξεις της συστατικής, πράξης, του 
παρόντος οργανισμού, του Α.Ν. 2039/1939 και των διαταγμάτων 
που εκδόθηκαν ή θα εκδοθούν σε εκτέλεση του νόμου τούτου, καθώς και 
των λοιπών σχετικών νόμων και διαταγμάτων. 

2. Το Διοικητικό Συμβούλιο ειδικότερα: 

α) Καταρτίζει, ψηφίζει και υποβάλλει κάθε χρόνο για έγκριση στην 
αρμόδια από το νόμο Αρχή (Υπουργό Οικονομικών ή Νομάρχη Μεσση¬ 
νίας) τον προϋπολογισμό και απολογισμό του ιδρύματος, σύμφωνα με 
τις διατάξεις των άρθρων 101 και 102 του Α.Ν. 2039/1939 και του 
από 20.12.1939 Β.Δ/τος (ΦΕΚ 552/Ά). 

Μαζί με τον απολογισμό, καταρτίζει, ψηφίζει και υποβάλλει και το 
γενικό ισολογισμό του ενεργητικού και του παθητικού του ιδρύματος. 

β) Αποφασίζει την πρόσληψη του αναγκαίου προσωπικού του ιδρύμα¬ 
τος, με την προϋπόθεση όμως ότι υπάρχει αντίστοιχη πίστωση στον 
εγκεκριμένο προϋπολογισμό του. Προσδιορίζει τα δικαιώματα, τις υπο¬ 
χρεώσεις και τα ειδικότερα καθήκοντα του παραπάνω προσωπικού, κα¬ 
θώς και την αμοιβή του, σύμφωνα με τους όρους των συλλογικών συμ¬ 
βάσεων εργασίας και τις διατάξεις γενικότερα της εργατικής νομοθε¬ 
σίας. 

γ) Αποφασίζει για κάθε θέμα που έχει σχέση με την εύρυθμη λειτουρ¬ 
γία των υπηρεσιών του ιδρύματος. 

δ) Αποφασίζει για την αποδοχή ή αποποίηση κληρονομιών, κληροδο¬ 
σιών και δωρεών, καθώς και για την ανακήρυξη ευεργετών και δωρη¬ 
τών του ιδρύματος και 

ε) Καθορίζει τον αριθμό των προς ενίσχυση κοριτσιών και μαθητών, 
ανάλογα με το ύψος των ετησίων εσόδων του ιδρύματος. 

Άρθρο 6 

Αρμοδιότητες Προέδρου 

1. Ο Πρόεδρος του Διοικητικού Συμβουλίου του ιδρύματος: 
α) Εκπροσωπεί τούτο στα Δικαστήρια, στις Αρχές, καθώς και στις 
σχέσεις του με κάθε τρίτο, αυτοπροσώπως ή με πρόσωπο που ορίζεται 
απ’ αυτόν και εγκρίνεται με απόφαση του Διοικητικού Συμβουλίου. 

β) Συγκαλεί το Διοικητικό Συμβούλιο σε τακτικές και έκτακτες συνε¬ 
δριάσεις, κηρύσσει την έναρξη και λήξη αυτών και διευθύνει τις συζητή¬ 
σεις. 

Οι προσκλήσεις για συνεδρίαση στέλνονται στα μέλη του Διοικητικού 
Συμβουλίου δέκα (10) τουλάχιστον ημέρες πριν από τη συνεδρίαση. 

γ) Καταρτίζει, βοηθούμενος από το Γραμματέα, την ημερήσια διά¬ 
ταξη των θεμάτων που θα συζητηθούν, την οποία και υπογράφει, θέμα 
που δεν περιλαμβάνεται σ’ αυτήν δεν συζητείται, εκτός αν πρόκειται για 
επείγουσα υπόθεση και συμφωνήσει γι’ αυτό η πλειοψηφία των παρό¬ 
ντων μελών του Διοικητικού Συμβουλίου. 

δ) Εισηγείται στο Διοικητικό Συμβούλιο τα θέματα της συζήτησης. 
Μπορεί όμως, όποτε κρίνει σκόπιμο, να αναθέτει την εισήγηση διαφό¬ 
ρων θεμάτων σε άλλο μέλος του Διοικητικού Συμβουλίου. 

ε) Αλληλογραφεί με τις Αρχές και υπογράφει όλα τα έγγραφα του 
ιδρύματος προς τρίτους. 

στ) Εκδίδει τα εντάλματα πληρωμής για κάθε δαπάνη που προβλέπε- 

ται στον εγκεκριμένο προϋπολογισμό. 

ζ) Ασκεί εποπτεία και έλεγχο στο προσωπικό του ιδρύματος, εκτελεί 
τις αποφάσεις του Διοικητικού Συμβουλίου και ενεργεί σύμφωνα με τις 
ειδικές εξουσιοδοτήσεις και εντολές αυτού. 

2. Τον Πρόεδρο, όταν απουσιάζει ή κωλύεται, αναπληρώνει ο Αντι¬ 
πρόεδρος και σε περίπτωση απουσίας ή κωλύματος τούτου, άλλο μέλος 
του Διοικητικού Συμβουλίου που ορίζεται με απόφαση αυτού. 

Άρθρο 7 

Αρμοδιότητες Γραμματέα 

1. Ο Γραμματέας του ιδρύματος: 

α) Συνυπογράφει με τον Πρόεδρο κάθε έγγραφο του ιδρύματος προς 
τρίτους. 

β) Φροντίζει για τη σύνταξη των πρακτικών του Διοικητικού Συμ¬ 
βουλίου. 

γ) Διεκπεραιώνει την (αλληλογραφία και 

δ) Φυλάττει τα έγγραφα, τα βιβλία (εκτός από τα διαχειριστικά) και 
τη σφραγίδα του ιδρύματος και ευθύνεται για την καταστροφή ή την 
απώλεια τούτων. 

2. Ο Γραμματέας μπορεί, εφόσον κρίνεται αιτιολογημένα απαραί¬ 
τητο από το Διοικητικό Συμβούλιο (λόγω ειδικών συνθηκών), να βοη- 
θείται από υπάλληλο του ιδρύματος, την ευθύνη όμως για τις ενέργειες 
τούτου φέρει πάντοτε ο ίδιος. 

3. Το Γραμματέα, όταν απουσιάζει ή κωλύεται, αναπληρώνει άλλο 
μέλος του Διοικητικού Συμβουλίου που ορίζεται με απόφαση αυτού. 

Άρθρο 8 

Αρμοδιότητες Ταμία 

1. Ο Ταμίας του ιδρύματος: 

α) Εισπράττει όλα τα έσοδα τούτου, εκδίδοντας και υπογράφοντας 
σχετικές αριθμημένες διπλότυπες αποδείξεις. 

β) Καταθέτει τα έσοδα του ιδρύματος, σε ένα από τα πιστωτικά ιδρύ¬ 
ματα που ορίζονται στο άρθρο 73 του Α.Ν. 2039/1939, έχοντας την 
ευχέρεια να παρακρατεί από αυτά ένα μικρό ποσό, που είναι αναγκαίο 
για την πληρωμή έκτακτων και επειγουσών δαπανών του ιδρύματος, το 
ύψος του οποίου καθορίζεται με απόφαση του Διοικητικού Συμβουλίου 
στην αρχή κάθε έτους. ^ 

γ) Εκτελεί κάθε πληρωμή, ύστερα από έγγραφη εντολή του Προέ¬ 
δρου ή του νόμιμου αναπληρωτή του. 

δ) Τηρεί και φυλάττει τα διαχειριστικά βιβλία και στοιχεία του ιδρύ¬ 
ματος και 

ε) Φροντίζει για την έγκαιρη κατάρτιση και υποβολή στο Διοικητικό 
Συμβούλιο των σχεδίων προϋπολογισμού, απολογισμού και ισολογι¬ 
σμού του ιδρύματος. 

2. Τον Ταμία, όταν απουσιάζει ή κωλύεται, αναπληρώνει άλλο μέλος 
του Διοικητικού Συμβουλίου που ορίζεται με απόφαση αυτού. 

Άρθρο 9 

Προϋποθέσεις χορηγήσεις οικονομικών ενισχύσεων 

1. Δικαίωμα οικονομικής ενίσχυσης για αποκατάστασή τους σε 
γάμο, έχουν τα άγαμα κορίτσια που είναι οικονομικά αδύνατα, κατοι¬ 
κούν στην πόλη της Καλαμάτας και έχουν ηλικία το μικρότερο τουλάχι¬ 
στον επιτρεπό όριο από τις ισχύουσες κάθε φορά διατάξεις του Αστικού 
Κώδικα για τη σύναψη εγκύρου γάμου, ως και καλή διαγωγή διαπι- 
στούμενη από αντίγραφο ποινικού μητρώου. 

Ως οικονομικώς αδύνατα κορίτσια, θεωρούνται τα στερούμενα τα 
ίδια και οι γονείς τους επαρκούς περιουσίας ή οικονομικών πόρων. Η 
αδυναμία τους διαπιστώνεται με οποιοδήποτε πρόσφορο μέσο, κατά την 
κρίση του Διοικητικού Συμβουλίου του ιδρύματος (όπως, δημοσίων ή 
άλλων εγγράφων, φορολογικών δηλώσεων, πιστοποιητικών επισκέ¬ 
ψεων αντιπροσώπου του ιδρύματος στην κατοικία τους, βεβαίωση της 
Διεύθυνση Κοινωνικής Πρόνοιας Μεσσηνίας, που εκδίδεται σύμφωνα με 
το Ν.Δ. 57/1973 κ.λπ.). 

Το ποσό της οικονομικής ενίσχυσης για κάθε κορίτσι, ανέρχεται σε 
10.000 -15.000 δραχμές, με την αξία της δραχμής κατά το χρόνο σύ¬ 
νταξης της συστατικής πράξης του ιδρύματος (5.8.1963), αναπροσαρ¬ 
μοζόμενο όμως με την αξία της δραχμής κατά το έτος χορήγησης της 
ενίσχυσης. 

2. Δικαίωμα οικονομικής ενίσχυσης για ένδυση και υπόδηση, έχουν 


οι μαθητές (αγόρια και κορίτσια) των Δημοτικών Σχολείων Καλαμά¬ 
τας, τα οποία είναι οικονομικά αδύνατα, κατά την έννοια της προηγού¬ 
μενης παραγράφου. 

Η επιλογή τούτων και το ποσό της οικονομικής ενίσχυσης, καθορίζε¬ 
ται από το Διοικητικό Συμβούλιο του ιδρύματος κατά την κρίση του. 

Άρθρο 10 

Διαδικασία χορήγησης οικονομικών ενισχύσεων 

1. Το Διοικητικό Συμβούλιο του ιδρύματος καλεί κάθε Φεβρουάριο 
με προκήρυξη-πρόσκλησή του, όλα τα ενδιαφερόμενα κορίτσια που δι¬ 
καιούνται οικονομική ενίσχυση για την αντιμετώπιση των δαπανών του 
γάμου τους, να υποβάλλουν σ’ αυτό, μέσα σε τακτή προθεσμία, σχετική 
αίτηση με τα απαραίτητα δικαιολογητικά που αναφέρονται στην παρα¬ 
πάνω προκήρυξη-πρό'σκληση. 

Αντίγραφο της προκήρυξης-πρόσκλησης πρέπει, με φροντίδα του 
Διοικητικού Συμβουλίου του ιδρύματος, να τοιχοκολλείται, με αποδει¬ 
κτικό έξω από τα γραφεία του ιδρύματος και του Δημοτικού Καταστή¬ 
ματος Καλαμάτας, καθώς και έξω από τους Ιερούς Ναούς της Καλαμά¬ 
τας, στους οποίους ανακοινώνεται ημέρα Κυριακή και να δημοσιεύεται 
μια φορά σε δύο τοπικές εφημερίδες, κατά προτίμηση ημερήσιες εφημε¬ 
ρίδες, της περιφέρειας του ιδρύματος ή δύο φορές σε μία εφημερίδα, εφό¬ 
σον στην περιφέρεια αυτή εκδίδεται μια μόνον τοπική εφημερίδα, σαρά¬ 
ντα πέντε (45) τουλάχιστον ημέρες πριν από τη λήξη της παραπάνω 
προθεσμίας. 

2. Το Διοικητικό Συμβούλιο, μέσα σε είκοσι (20) ημέρες από τη λήξη 
της παραπάνω προθεσμίας, συνστάσσει πίνακα με όλες τις υποψήφιες 
και εξετάζει τις αιτήσεις και τα λοιπά δικαιολογητικά που υποβλήθηκαν 
και επιλέγει-ανακηρύσσει, με αιτιολογημένη απόφασή του, τα κορίτσια 
που θα ενισχυθούν οικονομικά για την αντιμετώπιση των δαπανών του 
γάμου τους, έχοντας το δικαίωμα να ζητεί προς τούτο από τις αρμόδιες 
Αρχές, πρόσθετες σχετικές πληροφορίες που κρίνει απαραίτητες. 

Σε περίπτωση κατά την οποία κάποιο δικαιολογητικά των υποψη¬ 
φίων είναι ατελές, ως προς ένα ή περισσότερα στοιχεία αυτού, το Διοικη¬ 
τικό Συμβούλιο του ιδρύματος, καλεί τις ενδιαφερόμενες με έγγραφη 
πρόσκλησή του, πριν αποφασίσει σχετικά για την επιλογή των δικαιού¬ 
χων, να συμπληρώσουν τις ατέλειες αυτές, μέσα σε πέντε (5) ημέρες από 
την επίδοση με σχετική απόδειξη της παραπάνω πρόσκλησης. 

3. Η απόφαση εκλογής και ανακήρυξης των δικαιούχων τοιχοκολεί- 
ται, την ίδια ή την επόμενη ημέρα, έξω από τα γραφεία του ιδρύματος 
και του Δημοτικού Καταστήματος Καλαμάτας, καθώς και έξω από 
τους Ιερούς Ναούς της Καλαμάτας, με αποδεικτικό που θα υπογράφε¬ 
ται από το Γραμματέα ή άλλο εξουσιοδοτημένο υπάλληλο του ιδρύμα¬ 
τος και από ένα δημότη και δημοσιεύεται μια φορά σε δύο τοπικές, κατά 
προτίμηση ημερήσιες εφημερίδες ή δύο φορές σε μία τοπική εφημερίδα, 
εφόσον στην περιφέρεια αυτή εκδίδεται μία μόνο τοπική εφημερίδα. 

Με την απόφαση αυτή καλούνται επίσης οι υπόλοιπες ενδιαφερόμενες 
υποψήφιες που απορρίφθηκαν αλλά και οποιοσδήποτε δημότης της Κα¬ 
λαμάτας να υποβάλλουν, εφόσον το επιθυμούν, σχετική ένσταση κατά 
της παραπάνω απόφασης του Διοικητικού Συμβουλίου του ιδρύματος, 
μέσα σε δέκα (10) ημέρες από την επόμενη της δημοσίευσης αυτής για 
πρώτη φορά στις εφημερίδες. 

Η ένσταση αυτή κατατίθεται με απόδειξη παραλαβής στον Γραμμα- 
τέα ή σε άλλο μέρος του Διοικητικού Συμβουλίου του ιδρύματος, που τυ¬ 
χόν έχει οριστεί προς τούτο απ’ αυτό. 

4. Μετά την παρέλευση της δεκαήμερης προθεσμίας της προηγούμε¬ 
νης παραγράφου και εφόσον δεν υποβλήθηκε καμία ένσταση, δίνεται 
εντολή στην Τράπεζα ή το πιστωτικό ίδρυμα που βρίσκονται οι καταθέ¬ 
σεις του ιδρύματος, να καταθέσει τα ποσά της οικονομικής ενίσχυσης σε 
έντοκο λογαριασμό στο όνομα κάθε δικαιούχου. 

Το ποσό του κεφαλαίου της οικονομικής ενίσχυσης και, οι τόκοι του, 
αναλαμβάνονται από τη δικαιούχο με την προσκόμιση στην Τράπεζα ή 
το πιστωτικό ίδρυμα της ληξιαρχικής πράξης γάμου της. 

5. Σε περίπτωση υποβολής ενστάσεων εμπρόθεσμα, το ίδρυμα υπο¬ 
βάλλει αυτές μαζί με τα δικαιολογητικά όλων των υποψηφίων είναι τα 
λοιπά έγγραφα εκλογής και ανακήρυξης των δικαιούχων, ως και τις 
σχετικές απόψεις του Διοικητικού Συμβουλίου, μέσα σε είκοσι (20) ημέ¬ 
ρες το αργότερο, στο Υπουργείο Οικονομικών, το οποίο αφού ελέγξει αν 
τηρήθηκαν ή όχι οι διατάξεις της συστατικής πράξης του ιδρύματος, του 
παρόντος οργανισμού και των σχετικών νόμων, τα παραπέμπει με σχε¬ 
τική εισήγησή του στο Συμβούλιο Εθνικών Κληροδοτημάτων προς 
γνωμοδότηση. 

Ο Υπουργός Οικονομικών και το Συμβούλιο Εθνικών Κληροδοτημά¬ 
των μπορούν, εφόσον κρίνουν ότι είναι αναγκαίο, να ζητούν από τις αρ¬ 
μόδιες Αρχές και το ίδρυμα κάθε χρήσιμη σχετική πληροφορία και στοι- 
χεί<Χ · 

Μετά την παραπάνω γνωμοδότηση του Συμβουλίου Εθνικών Κληρο¬ 
δοτημάτων για το βάσιμο ή όχι των ενστάσεων, εκδίδεται απόφαση του 
Υπουργού Οικονομικών, με την οποία είναι δυνατό να εγκριθούν ή να 
απορριφθούν ή να τροποποιηθούν οι σχετικές αποφάσεις του Διοικητικού 
Συμβουλίου του ιδρύματος, ως προς μία ή περισσότερες υποψήφιες ή και 
να διάταχθεί η επανάληψη όλης της διαδικασίας επιλογής και ανακήρυ¬ 
ξης των δικαιούχων της οικονομικής ενίσχυσης. 

6. Σε περίπτωση, κατά την οποία ο αριθμός των υποψηφίων, που 
πληρούν τις προϋποθέσεις οικονομικής ενίσχυσης είναι μεγαλύτερος από 
τον αριθμό των οικονομικών ενισχύσεων που πρόκειται να δοθούν, η 
επιλογή μεταξύ αυτών γίνεται από το Διοικητικό Συμβούλιο του ιδρύ¬ 
ματος με δημόσια κλήρωση, εκτός των συγγενών του ιδρυτή που φέρουν 
το επώνυμο «Λαγωνικάκου» που επιλέγονται υποχρεωτικά χωρίς κλή¬ 
ρωση, κατά προτίμηση των λοιπών. 

Η κλήρωση διεξάγεται ως ακολούθως, ενώπιον του Διοικητικού 
Συμβουλίου και των υποψηφίων κοριτσιών σε τόπο και χρόνο που ορίζο¬ 
νται απ’ αυτό και γνωστοποιείται εγγράφως στα κορίτσια αυτά: 

Σε τραπέζι που τοποθετείται σε φανερό σημείο, τοποθετούνται δύο 
διαφορετικά κυτίά ή γυάλες. Στο ένα από αυτά, τοποθετούνται ισομε¬ 
γέθη όμοια και αναδιπλωμένα τεμάχια χάρτου, ίσα σε αριθμό προς τα 
κορίτσια που είναι γραμμένα στον πίνακα. Κάθε τεμάχιο αριθμείται με 
αραβικούς αριθμούς, από το ένα μέχρι και τον αριθμό του τελευταίου 
κοριτσιού. 

Στο άλλο κουτί ή γυάλα τοποθετούνται επίσης ισομεγέθη όμοια και 
αναδιπλωμένα τεμάχια χάρτου, από τα οποία αριθμός ίσος προς τον 
αριθμό των κληρούμενων οικονομικών ενισχύσεων θα φέρει την λέξη 
«Ενίσχυση» ενώ τα υπόλοιπα θα είναι λευκά. Και στα δύο κυτία οι κλή¬ 
ροι πρέπει υποχρεωτικά να φέρουν τη σφραγίδα του ιδρύματος. 

Κάθε κορίτσι προσέρχεται με την αλφαβητική σειρά του επωνύμου 
της και λαμβάνει από το πρώτο κουτί (ή γυάλα) έναν κλήρο. Ο αριθμός 
που αναγράφεται σε κάθε κλήρο καθορίζει τη σειρά προτεραιότητας, 
προκειμένου το ίδιο κορίτσι να λάβει κλήρο και από το δεύτερο κουτί. 

7, Αν κάποια από τις δικαιούχες δεν τελέσει το γάμο της ή πεθάνει 
άγαμος μέσα σε διάστημα πέντε (5) ετών από τη χρονολογία επιλογής 
της, το ποσό του κεφαλαίου και των τόκων της οικονομικής ενίσχυσης 
αυτής, επαναφέρεται στο λογαριασμό καταθέσεων του ιδρύματος, κατό¬ 
πιν σχετικής απόφασης του Διοικητικού Συμβουλίου του ιδρύματος. 

Άρθρο 11 

Οικονομική διαχείριση 

1. Η οικονομική διαχείριση του ιδρύματος περιλαμβάνει ετήσια πε¬ 
ρίοδο, η οποία αρχίζει την 1η Ιανουάριου και λήγει την 31η Δεκεμβρίου 
του ίδιου έτους. 

Κατ’ εξαίρεση, η πρώτη διαχειριστική περίοδος αρχίζει από την 
ημέρα δημοσίευσης στην Εφημερίδα της Κυβέρνησης του σχετικού 
Π.Δ/τος κύρωσης του οργανισμού του ιδρύματος, η οποία μπορεί να 
παραταθεί μέχρι την 31η Δεκεμβρίου του επόμενου ημερολογιακού 
έτους, με απόφαση του Διοικητικού Συμβουλίου που λαμβάνεται στην 
πρώτη συνεδρίασή του. 

2. Η οικονομική διαχείριση γίνεται με βάση προϋπολογισμό και απο¬ 
λογισμό εσόδων και εξόδων, που καταρτίζονται σύμφωνα με τις διατά¬ 
ξεις των άρθρων 101 και 102 του Α.Ν. 2039/1939 και του από 
20.12.1939 σχετικού Δ/τος (ΦΕΚ 552/Α). 

Άρθρο 12 
Βιβλία και στοιχεία 

1. Το ίδρυμα τηρεί υποχρεωτικά τα ακόλουθα Βιβλία και Στοιχεία: 

α) Βιβλίο πρωτοκόλλου αλληλογραφίας. 

β) Βιβλίο πρακτικών συνεδριάσεων του Διοικητικού Συμβουλίου. 

γ) Βιβλίο λογιστικής παρακολούθησης, στο οποίο καταχώρίζονται με 
χρονολογική σειρά και με λογιστική πράξη, όλα τα έσοδα και έξοδα του 
ιδρύματος, που πραγματοποιούνται στη διάρκεια της χρήσης. 

δ) Βιβλίο-μητρώο οικονομικών ενισχύσεων κοριτσιών, για την απο¬ 
κατάστασή τους σε γάμο, στο οποίο καταχωρούνται τα ονόματα των κο- 
ριτσιών, το έτος και το ποσό τη οικονομικής ενίσχυσης, ως και κάθε 
άλλο στοιχείο που κρίνει απαραίτητο το Διοικητικό Συμβούλιο του ιδρύ¬ 


ματος. 

ε) Βιβλίο-μητρώο οικονομικών ενισχύσεων μαθητών, στο οποίο κα- 
ταχωρούνται τα ίδια στοιχεία που αναφέρονται στο προηγούμενο εδάφιο 
και 

στ) Στελέχη αριθμημένων διπλοτύπων απδοείξεων είσπραξης και 
ενταλμάτων πληρωμής, θεωρημένα από τον Πρόεδρο. 

2. Εκτός από τα παραπάνω βιβλία και στοιχεία, το Διοικητικό Συμ¬ 
βούλιο αποφασίζει την τήρηση και άλλων βιβλίων και στοιχείων, τα 
οποία κρίνει ότι είναι απαραίτητα για την παρακολούθηση της διαχείρι¬ 
σης της περιουσίας του ιδρύματος και της εκτέλεσης των σκοπών του. 

Άρθρο 13 

Τροποποίηση Οργανισμού 

Ο Οργανισμός του ιδρύματος μπορεί να τροποποιηθεί ή να συμπλη¬ 
ρωθεί με Προεδρικό Διάταγμα, σύμφωνα με τις διατάξεις των άρθρων 
98 του Α.Ν. 2039/1939 και 110 και 119 του Αστικού Κώδικα. 


Άρθρο 14 


Διάλυση του ιδρύματος - Τύχη περιουσίας αυτού 

1. Το ίδρυμα διαλύεται όταν και όπως ο νόμος ορίζει. 

2. Σε περίπτωση διάλυσης του ιδρύματος για οποιοδήποτε λόγο, η 
περιουσία του περιέρχεται στα Αλεξανδράκεια Κληροδοτήματα, για την 
εκτέλεση των κοινωφελών σκοπών του διαλυομένου ιδρύματος. 

Στον Υπουργό Υγείας, Πρόνοιας και Κοινωνικών Ασφαλίσεων και 
στον Υφυπουργό Οικονομικών, αναθέτουμε τη δημοσίευση και εκτέλεση 
του παρόντος Διατάγματος. 

Αθήνα, 23 Οκτωβρίου 1992 
Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΩΝΣΤΑΝΤΙΝΟΣ Γ. ΚΑΡΑΜΑΝΛΗΣ 


ΟΙ ΥΠΟΥΡΓΟΙ 

ΥΦΥΠ. ΟΙΚΟΝΟΜΙΚΩΝ ΥΓΕΙΑΣ, ΠΡΟΝΟΙΑΣ & ΚΟΙΝ. ΑΣΦΑΛΙΣΕΩΝ 

ΠΕΤΡΟΣ ΔΟΥΚΑΣ ΓΕΩΡΓΙΟΣ ΣΟΥΡΛΑΣ 


-♦- 

( 2 ) 

Έγκριση σύστασης του κοινωφελούς ιδρύματος με την επωνυμία 
«ΚΩΝΣΤΑΝΤΙΝΕΙΟΝ ΠΕΡΠΕΙΟΝ ΙΔΡΥΜΑ - ΑΙΓΙΟ ΑΧΛΪΑΣ» 
και κύρωση του οργανισμού αυτού. 


Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

1. Την από μήνα Μάιο 1987 ιδιόγραφη διαθήκη του Κων/νου Γε¬ 
ωργίου Περπή, που δημοσιεύθηκε με το αριθ. 10/2.2.1988 πρακτικό 
του Μον. Πρωτοδικείου Αίγιου, με την οποία συστήθηκε κοινωφελές 
ίδρυμα με την επωνυμία «ΚΩΝΣΤΑΝΤΙΝΕΙΟΝ ΠΕΡΠΕΙΟΝ ΙΔΡΥΜΑ 
- ΑΙΓΙΟ ΑΧΑΪΑΣ» και με έδρα την πόλη του Αίγιου. 

2. Τις διατάξεις των άρθρων: α) 95 και 98 του Α.Ν. 2039/1939. 

β) 101 και 119 του Εισαγωγικού Νόμου του Αστικού Κώδικα και 

γ) 108 και 110 του Αστικού Κώδικα. 

3. Την από 19.5.1992 γνωμοδότηση του Συμβουλίου Εθνικών 
Κληρ/των. 

4. Την αριθ. Υ. 1847/1078399/1182/7.8.1992 (ΦΕΚ 525/Β/ 
92) κοινή απόφαση του Πρωθυπουργού και του Υπουργού Οικονομι¬ 
κών με την οποία ανατέθηκαν αρμοδιότητες στους Υφυπουργούς Οικο¬ 
νομικών. 

Με πρόταση του Υπουργού Υγείας, Πρόνοιας και Κοινωνικών Ασφα¬ 
λίσεων και του Υφυπουργού Οικονομικών, αποφασίζουμε: 

Άρθρο μόνο 

1. Εγκρίνουμε τη σύσταση του κοινωφελούς ιδρύματος με την επω¬ 
νυμία «ΚΩΝΣΤΑΝΤΙΝΕΙΟΝ ΠΕΡΠΕΙΟΝ ΙΔΡΥΜΑ - ΑΙΓΙΟ 
ΑΧΑΙΑΣ», η οποία έγινε από τον Κων/νο Γεωργ. Περπή με την από 
μήνα Μάιο 1987 διαθήκη του, η οποία δημοσιεύθηκε με το αριθ. 10/ 
2.2.1982 πρακτικό του Μον. Πρωτοδικείου Αίγιου. 

Το ίδρυμα τούτο αποτελεί νομικό πρόσωπο ιδιωτικού δικαίου, υπά¬ 
γεται στην εποπτεία και τον έλεγχο των Υπουργών Οικονομικών και 
Υγείας, Πρόνοιας και Κοινωνικών Ασφαλίσεων και διέπεται από τις 
διατάξεις της παραπάνω συστατικής του πράξης, του παρακάτω οργα- 

νισμού, του Α.Ν. 2039/1939 και των διαταγμάτων που εκδόθηκαν ή 
θα εκδοθούν, σε εκτέλεση του νόμου τούτου. 

2. Κυρώνουμε τον οργανισμό διοίκησης και διαχείρισης του ιδρύμα¬ 
τος τούτου, που αποτελείται από δεκατρία (13) άρθρα και καταχωρίζε¬ 
ται παρακάτω: 

ΟΡΓΑΝΙΣΜΟΣ 

Διοίκησης και διαχείρισης του κοινωφελούς ιδρύματος με την επωνυμία 
«ΚΩΝΣΤΑΝΤΙΝΕΙΟΝ ΠΕΡΠΕΙΟΝ ΙΔΡΥΜΑ - ΑΙΓΙΟ ΑΧΑΪΑΣ». 

Άρθρο 1 

Μορφή - Επωνυμία - Έδρα - Σφραγίδα 

1. Το κοινωφελές ίδρυμα με την επωνυμία «ΚΩΝΣΤΑΝΤΙΝΕΙΟΝ 
ΠΕΡΠΕΙΟΝ ΙΔΡΥΜΑ - ΑΙΓΙΟ ΑΧΑΪΑΣ» που συστήθηκε από τον 
Κωνσταντίνο Γεωργίου Περπή με την από μήνα Μάιο 1987 ιδιόγραφη 
διαθήκη του, η οποία δημοσιεύθηκε με το αριθ. 10/2.2.1988 πρακτικό 
του Μον. Πρωτοδικείου Αίγιου, αποτελεί νομικό πρόσωπο ιδιωτικού δι¬ 
καίου και διέπεται από τις διατάξεις της παραπάνω συστατικής πράξης, 
του παρόντος οργανισμού, του Α.Ν. 2039/1939, όπως κάθε φορά 
ισχύει ο νόμος αυτός και των διαταγμάτων που εκδόθηκαν ή θα εκδο¬ 
θούν σε εκτέλεση του νόμου τούτου. 

2. Έδρα του ιδρύματος είναι η πόλη του Αίγιου. 

3. Η σφραγίδα του ιδρύματος είναι στρογγυλή και αναγράφει περιμε¬ 
τρικά μέσα σε πλαίσιο, την επωνυμία του ιδρύματος και στο μέσον αυτής 
την έδρα και το έτος έγκρισης της σύστασής του. 

Άρθρο 2 
Σκοπός 

Σκοπός του ιδρύματος είναι η οικονομική ενίσχυση, κάθε χρόνο, από 
τους τόκους των καταθέσεων, δέκα (10) περίπου κοριτσιών 20 ετών και 
άνω, που κατάγονται από την πόλη του Αίγιου, για την αντιμετώπιση 
των δαπανών του γάμου τους. 

Άρθρο 3 

Περιουσία - Πόροι 

1. Περιουσία του ιδρύματος αποτελεούν: 

α) Ποσό δραχμών δύο εκατομμυρίων (2.000.000) πλέον των τόκων 
που είναι κατατεθειμένο στην Εθνική Τράπεζα της Ελλάδος Α.Ε. Υποκ- 
/μα Αίγιου και με αριθμό λογ/σμού 531914-78. 

β) Ακίνητο που βρίσκεται στο Αίγιο και το οποίο αποκτήθηκε από τον 
ιδρυτή με το αριθ. 6252/1957 συμβόλαιο του Συμβολαιογράφου Αί¬ 
γιου Κων/νου Μητροπούλου. Το ακίνητο αυτό μετά την περιέλευσή του 
στο ίδρυμα θα εκποιηθεί και το τίμημα της εκποιήσεώς του θα κατατε- · 
θεί και αυτό στην Εθνική Τράπεζα της Ελλάδος Α.Ε. στον ίδιο ως άνω 
λογ/σμό για την εκπλήρωση του σκοπού του ιδρύματος. 

2. Πόροι του ιδρύματος είναι: 

α) Τα εισοδήματα από την εκμετάλλευση των περιουσιακών του στοι¬ 
χείων: 

β) Οι τόκοι από τις καταθέσεις του σε Τράπεζες ή άλλους Πιστωτι¬ 
κούς Οργανισμούς. 

γ) Οι χρηματικές παροχές ή επιχορηγήσεις, καθώς και οι κληρονο¬ 
μιές, κληροδοσίες και δωρεές, οποιοσδήποτε φυσικού ή νομικού προσώ¬ 
που, προς αυτό. 

Άρθρο 4 

Διοίκηση 

1. Το ίδρυμα διοικείται από πενταμελές Διοικητικό Συμβούλιο που 
αποτελείται από τους κάθε φορά: 

α) Δήμαρχο Αίγιου 
β) Ειρηνοδίκη Αιγιαλείας 
γ) Πρόεδρο Δικηγορικού Συλλόγου Αίγιου 
δ) Πρόεδρο Συλλόγου Εργατοϋπαλλήλων Αίγιου 
ε) Τον Νικόλαο Γ. Κουνινιώνη αναπληρούμενο από τον κάθε φορά 
Πρόεδρο του Εμπορικού Συλλόγου . Αίγιου. 

2. Τα μέλη του Διοικητικού Συμβουλίου ορίζουν με· πράξη τους, 
έπειτα από ψηφοφορία, Τον Πρόεδρο, τον Αντιπρόεδρο, το Γραμματέα 
και τον Ταμία. 

3. Σε περίπτωση αποποίησης, παραίτησης, έκπτωσης, ανικανότη¬ 


τας, θανάτου ή αντικατάστασης, για οποιοδήποτε νόμιμο λόγο, κάποιου 
από τα μέλη του Διοικητικού Συμβουλίου, η κενή θέση συμπληρώνεται 
με απόφαση των υπολοίπων μελών, σύμφωνα με τις διατάξεις της συ¬ 
στατικής πράξης και του άρθρου 99 του Α.Ν. 2039/1939. 

4. Το Διοικητικό Συμβούλιο συνεδριάζει τακτικά κάθε εξάμηνο και 
έκτακτα οπότε το ζητήσει ο Πρόεδρος ή δύο (2) από τα μέλη του, με 
γραπτή αίτησή τους προς τον Πρόεδρο, πάντοτε όμως έπειτα από πρό¬ 
σκληση του Προέδρου. 

5. Το Διοικητικό Συμβούλιο βρίσκεται σε απαρτία όταν τα παρόντα 
μέλη είναι περισσότερα από τα απόντα. Μεταξύ των παρόντων πρέπει 
υποχρεωτικά να είναι και ο Πρόεδρος ή ο νόμιμος αναπληρωτής του. 

6. Οι αποφάσεις του Διοικητικού Συμβουλίου λαμβάνονται κατά 
πλειοψηφία των παρόντων μελών και σε περίπτωση ισοψηφίας υπερι¬ 
σχύει η γνώμη με την οποία συντάσσεται ο Πρόεδρος. 

7. Σε περίπτωση που κάποιο μέλος του Διοικητικού Συμβουλίου 
απουσιάζει αδικαιολόγητα από τρεις (3) συνεχείς συνεδριάσεις, θεωρεί¬ 
ται ότι έχει παραιτηθεί και η κενή θέση αυτού συμπληρώνεται κατά τα 
οριζόμενα στην παρ. 3 του παρόντος άρθρου. 

8. Σε κάθε συνεδρίαση του Διοικητικού Συμβουλίου τηρούνται πρα¬ 
κτικά, στα οποία καταχωρίζονται όλες οι αποφάσεις που λαμβάνονται 
από αυτό, καθώς και η γνώμη των μελών που τυχόν διαφωνούν. 

Τα πρακτικά υπογράφονται από όλα τα μέλη που μετέχουν στη συνε¬ 
δρίαση. 

9. Τα μέλη του Διοικητικού Συμβουλίου προσφέρουν τις υπηρεσίες 
τους χωρίς αμοιβή. Δικαιούνται όμως οδοιπορικών ή άλλων εξόδων 
που δαπάνησαν για την εκτέλεση υπηρεσίας του ιδρύματος, εφόσον έγι¬ 
ναν έπειτα από ειδική εντολή του Διοικητικού Συμβουλίου και αποδει- 
κνύεται ότι πραγματοποιήθηκαν νόμιμα. 

Άρθρο 5 

Αρμοδιότητες Διοικητικού Συμβουλίου 

1. Το Διοικητικό Συμβούλιο διοικεί και διαχειρίζεται την περιουσία 
του ιδρύματος και γενικά αποφασίζει για κάθε θέμα που αφορά στη διοί¬ 
κηση και στη λειτουργία του, τη διάθεση των πόρων αυτού, καθώς και 
για κάθε ενέργεια που σχετίζεται με την εκπλήρωση του σκοπού του, 
πάντοτε όμως σύμφωνα με τις διατάξεις της συστατικής πράξης, του 
παρόντος οργανισμού, του Α.Ν. 2039/1939 και των διαταγμάτων 
που εκδόθηκαν ή θα εκδοθούν σε εκτέλεση του νόμου τούτου, καθώς και 
των λοιπών σχετικών νόμων και διαταγμάτων. 

2. Το Διοικητικό Συμβούλιο ειδικότερα: 

α) Καταρτίζει, ψηφίζει και υποβάλλει κάθε χρόνο για έγκριση στην 
αρμόδια από το νόμο Αρχή (Υπουργό Οικονομικών ή Νομάρχη Αχαΐας) 
τον προϋπολογισμό και απολογισμό του ιδρύματος, σύμφωνα με τις δια¬ 
τάξεις των άρθρων 101 και 102 του Α.Ν. 2039/1939 και του από 
20.12.1939 Β.Δ/τος (ΦΕΚ 552/Α/1939). 

Μαζί με τον απολογισμό, καταρτίζει, ψηφίζει και υποβάλλει και το 
γενικό ισολογισμό του ενεργητικού και του παθητικού του ιδρύματος. 

β) Αποφασίζει την πρόσληψη του αναγκαίου προσωπικού του ιδρύμα¬ 
τος, με την προϋπόθεση όμως ότι υπάρχει αντίστοιχη πίστωση στον 
εγκεκριμένο προϋπολογισμό του. Προσδιορίζει τα δικαιώματα, τις υπο¬ 
χρεώσεις και τα ειδικότερα καθήκοντα του παραπάνω προσωπικού, κα¬ 
θώς και την αμοιβή του, σύμφωνα με τους όρους των συλλογικών συμ¬ 
βάσεων εργασίας και τις διατάξεις γενικότερα της εργατικής νομοθε¬ 
σίας. 

γ) Αποφασίζει για κάθε θέμα που έχει σχέση με την εύρυθμη λειτουρ¬ 
γία των υπηρεσιών του ιδρύματος. 

δ) Αποφασίζει για την αποδοχή ή αποποίηση κληρονομιών, κληροδο¬ 
σιών και δωρεών, καθώς και για την ανακήρυξη ευεργετών του ιδρύμα¬ 
τος. 

Άρθρο 6 

Αρμοδιότητες Προέδρου 

1. Ο Πρόεδρος του Διοικητικού Συμβουλίου του ιδρύματος: 

α) Εκπροσωπεί τούτο στα Δικαστήρια, στις Αρχές, καθώς και στις 
σχέσεις του με κάθε τρίτο, αυτοπροσώπως ή με πρόσωπο που ορίζεται 
απ’ αυτόν και εγκρίνεται με απόφαση του Διοικητικού Συμβουλίου. 

β) Συγκαλεί το Διοικητικό Συμβούλιο σε τακτικές και έκτακτες συνε¬ 
δριάσεις, κηρύσσει την έναρξη και λήξη αυτών και διευθύνει τις συζητή¬ 
σεις. , 

Οι προσκλήσεις για συνεδρίαση στέλνονται στα μέλη του Διοικητικού 

Συμβουλίου τρεις (3) τουλάχιστον ημέρες πριν από τη συνεδρίαση. 

γ) Καταρτίζει, βοηθούμενος από το Γραμματέα, την ημερήσια διά¬ 
ταξη των θεμάτων που θα συζητηθούν, την οποία και υπογράφει. Θέμα 
που δεν περιλαμβάνεται σ’ αυτήν δεν συζητείται, εκτός αν πρόκειται για 
επείγουσα υπόθεση και συμφωνήσει γι’ αυτό η πλειοψηφία των παρό¬ 
ντων μελών του Διοικητικού Συμβουλίου. 

δ) Εισηγείται στο Διοικητικό Συμβούλιο τα θέματα της συζήτησης. 
Μπορεί όμως, όποτε κρίνει σκόπιμο, να αναθέτει την εισήγηση διαφό¬ 
ρων θεμάτων σε άλλο μέλος του Διοικητικού Συμβουλίου. 

ε) Αλληλογραφεί με τις Αρχές και υπογράφει άλα τα έγγραφα του 
ιδρύματος προς τρίτους. 

στ) Εκδίδει τα εντάλματα πληρωμής για κάθε δαπάνη που προβλέπε- 
ται στον εγκεκριμένο προϋπολογισμό. 

ζ) Ασκεί εποπτεία και έλεγχο στο προσωπικό του ιδρύματος, εκτελεί 
τις αποφάσεις του Διοικητικού Συμβουλίου και ενεργεί σύμφωνα με τις 
ειδικές εξουσιοδοτήσεις και εντολές αυτού. 

2. Τον Πρόεδρο, όταν απουσιάζει ή κωλύεται, αναπληρώνει ο Αντι¬ 
πρόεδρος και σε περίπτωση απουσίας ή κωλύματος τούτου, άλλο μέλος 
του Διοικητικού Συμβουλίου που ορίζεται με απόφαση αυτού. 

Άρθρο 7 

Αρμοδιότητες Γραμματέα 

1. Ο Γραμματέας του ιδρύματος: 

α) Συνυπογράφει με τον Πρόεδρο κάθε έγγραφο του ιδρύματος προς 
τρίτους. 

β) Φροντίζει για τη σύνταξη των πρακτικών του Διοικητικού Συμ¬ 
βουλίου. 

γ) Διεκπεραιώνει την αλληλογραφία. 

δ) Φυλάττει τα έγγραφα, τα βιβλία (εκτός από τα διαχειριστικά) και 
τη σφραγίδα του ιδρύματος και ευθύνεται για την καταστροφή ή την 
απώλεια τούτων. 

2. Ο Γραμματέας μπορεί, εφόσον κρίνεται αιτιολογημένα απαραί¬ 
τητο από το Διοικητικό Συμβούλιο (λόγω ειδικών συνθηκών), να βοη- 
θείται από υπάλληλο του ιδρύματος, την ευθύνη όμως για τις ενέργειες 
τούτου φέρει πάντοτε ο ίδιος. 

3. Το Γραμματέα, όταν απουσιάζει ή κωλύεται, αναπληρώνει άλλο 
μέλος του Διοικητικού Συμβουλίου που ορίζεται με απόφαση αυτού. 

Άρθρο 8 

Αρμοδιότητες Ταμία 

1. Ο Ταμίας του ιδρύματος: 

α) Εισπράττει όλα τα έσοδα τούτου, εκδίδοντας και υπογράφοντας 
σχετικές αριθμημένες διπλότυπες αποδείξεις. 

β) Καταθέτει τα έσοδα του ιδρύματος, σε ένα από τα πιστωτικά ιδρύ¬ 
ματα που ορίζονται στο άρθρο 73 του Α.Ν. 2039/1939, έχοντας την 
ευχέρεια να παρακρατεί από αυτά ένα μικρό ποσό, που είναι αναγκαίο 
για την πληρωμή έκτακτων και επειγουσών δαπανών του ιδρύματος, το 
ύψος του οποίου καθορίζεται με απόφαση του Διοικητικού Συμβουλίου 
στην αρχή κάθε έτους. 

γ) Εκτελεί κάθε πληρωμή, ύστερα από έγγραφη εντολή του Προέ¬ 
δρου ή του νόμιμου αναπληρωτή του. 

δ) Τηρεί και φυλάττει τα διαχειριστικά βιβλία και στοιχεία του ιδρύ¬ 
ματος. 

ε) Φροντίζει για την έγκαιρη κατάρτιση και υποβολή στο Διοικητικό 
Συμβούλιο των σχεδίων προϋπολογισμού, απολογισμού και ισολογι¬ 
σμού του ιδρύματος. 

2. Τον Ταμία, όταν απουσιάζει ή κωλύεται, αναπληρώνει άλλο μέλος 
του Διοικητικού Συμβουλίου που ορίζεται με απόφαση αυτού. 

Άρθρο 9 

Οικονομική διαχείριση 

1. Η οικονομική διαχείριση του ιδρύματος περιλαμβάνει ετήσια πε¬ 
ρίοδο, η οποία αρχίζει την-ΐη Ιανουάριου κάι λήγει την 31η Δεκεμβρίου 
του ίδιου έτους. 

Κατ’ εξαίρεση, η πρώτη διαχειριστική περίοδος αρχίζει από την 
ημέρα δημοσίευσης στην Εφημερίδα της Κυβέρνησης του σχετικού 
Π.Δ/τος έγκρισης της σύστασης του ιδρύματος, η οποία μπορεί να πα- 
ραταθεί μέχρι την 31η Δεκεμβρίου του επόμενου ημερολογιακού έτους, 
με απόφαση του Διοικητικού Συμβουλίου που λαμβάνεται στην πρώτη 


συνεδρίασή του. 

2. Η οικονομική διαχείριση γίνεται με βάση προϋπολογισμό και απο¬ 
λογισμό εσόδων και εξόδων, που καταρτίζονται σύμφωνα με τις διατά¬ 
ξεις των άρθρων 101 και 102 του Α.Ν. 2039/1939 και του από 
20.12.1939 σχετικού Δ/τος (ΦΕΚ 552/Α/22.12.1939). 

Άρθρο 10 

Διαδικασία χορήγησης οικονομικών ενισχύσεων 

1. Το Διοικητικό Συμβούλιο του ιδρύματος καλεί με προκήρυξη- 
πρόσκλησή του κάθε χρόνο, όλες τις ενδιαφερόμενες που δικαιούνται οι¬ 
κονομική ενίσχυση για την αντιμετώπιση των δαπανών του γάμου τους, 
να υποβάλλουν σ’ αυτό μέσα σε τακτή προθεσμία, σχετική αίτηση με τα 
απαραίτητα δικαιολογητικά που αναφέρονται στην παραπάνω προκήρυ- 
ξη-πρόσκληση. 

Αντίγραφο της προκήρυξης-πρόσκλησης πρέπει, με φροντίδα του 
Διοικητικού Συμβουλίου του ιδρύματος, να τοιχοκολλείται, με αποδει¬ 
κτικό έξω από τα γραφεία του ιδρύματος και του Δημοτικού Καταστή¬ 
ματος Αίγιου, καθώς και έξω από τους Ιερούς Ναούς της πόλεως και 
του Συνοικισμού και να δημοσιεύεται μια φορά σε μια τοπική, κατά προ¬ 
τίμηση, ημερήσια εφημερίδα της περιφέρειας του ιδρύματος πριν από τη 
λήξη της παραπάνω προθεσμίας. 

2. Δικαίωμα οικονομικής ενίσχυσης έχουν οι υποψήφιες που πληρούν 
τις παρακάτω προϋποθέσεις: 

α) Έχουν ηλικία όχι μικρότερη των 20 ετών και μεγαλύτερη των 50 
ετών. 

β) Είναι οικονομικά αδύνατες. 

γ) Είναι άγαμες ή έχουν παντρευτεί στο αμέσως προηγούμενο ημερο¬ 
λογιακό έτος, από το έτος απονομής της οικονομικής ενίσχυσης. 

δ) Να είναι γραμμένες στα δημοτολόγια του Δήμου Αίγιου ή να έχουν 
γεννηθεί στη διοικητική περιφέρεια του Δήμου Αίγιου. 

3. Το Διοικητικό Συμβούλιο, μετά τη λήξη της παραπάνω προθε¬ 
σμίας, εξετάζει τις αιτήσεις και τα λοιπά δικαιολογητικά που υποβλήθη¬ 
καν και επιλέγει-ανακηρύσσει, με αιτιολογημένη απόφασή του, τις δέκα 
νέες που θα ενισχυθούν οικονομικά για την αντιμετώπιση των δαπανών 
του γάμου τους. 

Σε περίπτωση κατά την οποία ο αριθμός των υποψηφίων, που πλη¬ 
ρούν τις προϋποθέσεις οικονομικής ενίσχυσης και έχουν τα ίδια προσό¬ 
ντα, είναι μεγαλύτερος από τον αριθμό των οικονομικών ενισχύσεων 
που πρόκειται να δοθούν, η επιλογή μεταξύ αυτών γίνεται από το Διοι¬ 
κητικό Συμβούλιο του ιδρύματος με δημόσια κλήρωση. 

Σε περίπτωση κατά την οποία κάποιο δικαιολογητικά των υποψη¬ 
φίων είναι ατελές, ως προς ένα ή περισσότερα στοιχεία αυτού, το Διοικη¬ 
τικό Συμβούλιο του ιδρύματος καλεί τις ενδιαφερόμενες με έγγραφη 
πρόσκλησή του, πριν αποφασίσει σχετικά για την επιλογή των δικαιού¬ 
χων, να συμπληρώσει τις ατέλειες αυτές, μέσα σε πέντε (5) ημέρες από 
την επίδοση με σχετική απόδειξη της παραπάνω πρόσκλησης. 

Σε περίπτωση που κατά τη διάρκεια ενός έτους δεν υπάρξει υποψή¬ 
φια, η οποία θα τελέσει γάμο το αναλογούν ποσό από τους τόκους της 
κατάθεσης του έτους αυτού μεταφέρεται στο επόμενο και θα δίδεται μαζί 
με το ποσό του επομένου έτους στις υποψήφιες που θα τελέσουν το γάμο 
τους τον επόμενο χρόνο. 

4. Η απόφαση εκλογής και ανακήρυξης των δικαιούχων τοιχοκολ- 
λείται, την ίδια ή την επόμενη ημέρα, έξω από τα γραφεία του ιδρύμα¬ 
τος και του Δημοτικού καταστήματος, καθώς και έξω από τους Ιερούς 
Ναούς της πόλεως και του Συνοικισμού με αποδεικτικό που θα υπογρά¬ 
φεται από το Γραμματέα ή άλλο εξουσιοδοτημένο υπάλληλο του ιδρύμα¬ 
τος και από ένα δημότη. 

Με την απόφαση αυτή καλούνται επίσης οι υπόλοιπες ενδιαφερόμενες 
υποψήφιες που απορρίφθηκαν και υποβάλλουν, εφόσον το επιθυμούν, 
σχετική ένσταση κατά της παραπάνω απόφασης του Διοικητικού Συμ¬ 
βουλίου του ιδρύματος, μέσα σε δέκα (10) ημέρες από την τοιχοκόλ¬ 
ληση αυτής. 

Η ένσταση αυτή καταθέτεται με απόδειξη παραλαβής στον Γραμμα¬ 
τέα ή σε άλλο μέλος του Διοικητικού Συμβουλίου του ιδρύματος, που τυ¬ 
χόν έχει οριστεί προς τούτο από αυτό. 

5. Μετά την παρέλευση της δεκαήμερης προθεσμίας της προηγούμε¬ 
νης παραγράφου και εφόσον δεν υποβλήθηκε καμιά ένσταση, δίνεται 
εντολή στην Τράπεζα που βρίσκονται οι καταθέσεις του ιδρύματος, να 
καταθέσει τα ποσά της οικονομικής ενίσχυσης σε έντοκο λογαριασμό, 
στο όνομα κάθε δικαιούχου. 

Το ποσό της οικονομικής ενίσχυσης αναλαμβάνεται από τις δικαιού- 

χες με την προσκόμιση στην Τράπεζα της ληξιαρχικής πράξης γάμου 
τοος. 

6. Σε περίπτωση υποβολής ενστάσεων εμπρόθεσμα, το ίδρυμα υπο¬ 
βάλλει αυτές μαζί με τα δικαιολογητικά όλων των υποψηφίων και τα 
λοιπά έγγραφα εκλογής και ανακήρυξης των δικαιούχων, ως και τις 
σχετικές απόψεις του Διοικητικού Συμβουλίου για τις ενστάσεις αυτές, 
στο Υπουργείο Οικονομικών, το οποίο αφού ελέγξει αν τηρήθηκαν ή όχι 
οι διατάξεις της συστατικής πράξης του ιδρύματος, του παρόντος οργα¬ 
νισμού και των σχετικών νόμων, τα παραπέμπει με σχετική εισήγησή 
του στο Συμβούλιο Εθνικών Κληροδοτημάτων προς γνωμοδότηση. 

Ο Υπουργός Οικονομικών και το Συμβούλιο Εθνικών Κληροδοτημά¬ 
των μπορούν, εφόσον κρίνουν ότι είναι αναγκαίο, να ζητούν από τις αρ¬ 
μόδιες Αρχές και το ίδρυμα κάθε χρήσιμη σχετική πληροφορία και στοι- 
χεία. 

Μετά την παραπάνω γνωμοδότηση του Συμβουλίου Εθνικών Κληρο¬ 
δοτημάτων για το βάσιμο ή όχι των ενστάσεων, εκδίδεται απόφαση του 
Υπουργού Οικονομικών, με την οποία είναι δυνατό να εγκριθούν ή να 
απορριφθούν ή να τροποποιηθούν οι σχετικές αποφάσεις του Διοικητικού 
Συμβουλίου του ιδρύματος, ως προς μία ή περισσότερες υποψήφιες ή και 
να διαταχθεί η επανάληψη όλης της διαδικασίας επιλογής και ανακήρυ¬ 
ξης των δικαιούχων της οικονομικής ενίσχυσης. 

7. Αν κάποια από τις δικαιούχες δεν τελέσει το γάμο της ή πεθάνει 
άγαμη μέσα σε διάστημα πέντε (5) ετών από την χρονολογία επιλογής 
της ή τελέσει το γάμο της μέσα στην προθεσμία αυτή αλλά δεν αναλάβει 
το ποσό της οικονομικής ενίσχυσης μέσα σε δύο (2) έτη από την τέλεση 
του γάμου της, τα ποσά της οικονομικής ενίσχυσης επαναφέρονται, 
έπειτα από απόφαση του Διοικητικού Συμβουλίου, στο λογαριασμό κα¬ 
ταθέσεων του ιδρύματος, για τη χορήγηση περισσότερων οικονομικών 
ενισχύσεων τα επόμενα έτη. 

Άρθρο 11 
Βιβλία και στοιχεία 

1. Το ίδρυμα τηρεί υποχρεωτικά τα ακόλουθα βιβλία και στοιχεία: 

α) Βιβλίο πρωτοκόλλου αλληλογραφίας. 

β) Βιβλίο πρακτικών συνεδριάσεων του Διοικητικού Συμβουλίου. 

γ) Βιβλίο λογιστικής παρακολούθησης, στο οποίο καταχωρίζονται με 
χρονολογική σειρά και με λογιστική τάξη, όλα τα έσοδα και έξοδα του 
ιδρύματος που πραγματοποιούνται στη διάρκεια της χρήσης. 

δ) Βιβλίο-μητρώο χορήγησης οικονομικών ενισχύσεων. 

ε) Στελέχη αριθμημένων διπλοτύπων αποδείξεων είσπραξης και 
ενταλμάτων πληρωμής, θεωρημένα από τον Πρόεδρο. 

2. Εκτός από τα παραπάνω βιβλία και στοιχεία, το Διοικητικό Συμ¬ 
βούλιο αποφασίζει την τήρηση και άλλων βιβλίων και στοιχείων, τα 
οποία κρίνει ότι είναι απαραίτητα για την παρακολούθηση της διαχείρι¬ 
σης της περιουσίας του ιδρύματος και της εκτέλεσης των σκοπών του. 

Άρθρο 12 

Τροποποίηση Οργανισμού 

Ο Οργανισμός του ιδρύματος μπορεί να τροποποιηθεί ή να συμπλη¬ 
ρωθεί με Προεδρικό Διάταγμα, σύμφωνα με τις διατάξεις των άρθρων 
98 του Α.Ν. 2039/1939 και 110 και 119 του Αστικού Κώδικα, 
ύστερα από πρόταση του Διοικητικού Συμβουλίου αυτού. 

Άρθρο 13 

Διάλυση του ιδρύματος - Τύχη περιουσίας αυτού 

1. Το ίδρυμα διαλύεται όταν και όπως ο νόμος ορίζει. 

2. Σε περίπτωση διάλυσης του ιδρύματος για οποιονδήποτε λόγο, η 
περιουσία του περιέρχεται στο Δήμο Αίγιου για την πραγματοποίηση 
του κοινωφελούς σκοπού που όρισε με την διαθήκη του ο ιδρυτής. 


Στον Υπουργό Υγείας, Πρόνοιας και Κοινωνικών Ασφαλίσεων και 
στον Υφυπουργό Οικονομικών, αναθέτουμε τη δημοσίευση και εκτέλεση 
του παρόντος Διατάγματος. 

Αθήνα, 23 Οκτωβρίου 1992 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 
ΚΩΝΣΤΑΝΤΙΝΟΣ Γ. ΚΑΡΑΜΑΝΛΗΣ 

ΟΙ ΥΠΟΥΡΓΟΙ 

ΥΦΥΠ. ΟΙΚΟΝΟΜΙΚΩΝ ΥΓΕΙΑΣ, ΠΡΟΝΟΙΑΣ 8. ΚΟΙΝ. ΑΣΦΑΛΙΣΕΩΝ 

ΠΕΤΡΟΣ ΔΟΥΚΑΣ ΓΕΩΡΓΙΟΣ ΣΟΥΡΛΑΣ 

ΥΠΟΥΡΓΙΚΕΣ Α ΠΟΦΑΣΕΙΣ & ΕΓΚΡΙΣΕΙΣ 

Αριθ. 28000 ' (3) 

Μερική τροποποίηση της 29635/17.9.1991 απόφασης Υπουργού Γε¬ 
ωργίας για την ανασυγκρότηση Διοικητικού Συμβουλίου του Οργα¬ 
νισμού Ελληνικών Γεωργικών Ασφαλίσεων (ΕΛ.Γ.Α.). 

Ο ΥΠΟΥΡΓΟΣ ΓΕΩΡΓΙΑΣ 

Έχοντας υπόψη: 

1. Τις διατάξεις του Ν. 1558/1985 «Κυβέρνηση και Κυβερνητικά 
Όργανα» (ΦΕΚ 137/Α/85). 

2. Τις διατάξεις των άρθρων 1,6,7,8 και 9 του Ν. 1790/1988 «Οργά¬ 
νωση και λειτουργία Οργανισμού Ελληνικών Γεωργικών Ασφαλίσεων και 
άλλες διατάξεις», όπως τροποποιήθηκαν με το Ν. 2040/1992. 

3. Τις αριθ. 290284/27.6.1988 (ΦΕΚ 459/Β/88) και 290371/ 
11.8.1988 (ΦΕΚ 574/Β/88) αποφάσεις μας, για τη θέση σε ισχύ των 
διατάξεων του ανωτέρω Νόμου. 

4. Την αριθ. 33377/6.9.1990 απόφαση των Υπουργών Προεδρίας 
της Κυβέρνησης και Γεωργίας «Ανασυγκρότηση Διοικητικού Συμβου¬ 
λίου του Οργανισμού Ελληνικών Γεωργικών Ασφαλίσεων (ΕΛ.Γ.Α.)» 
(ΦΕΚ 711/Β/90). 

5. Την αριθ. 27984/2.10.92 απόφασή μας «Διορισμός Διοικητή και 
Υποδιοικητή στον Οργανισμό Ελληνικών Γεωργικών Ασφαλίσεων 
(ΕΛ.Γ.Α.)» (ΦΕΚ 603/Β/5.10.92). 

6. Την αριθ. 29635/17.9.1991 απόφασή μας «Ανασυγκρότηση 
Διοικητικού Συμβουλίου του Οργανισμού Ελληνικών Γεωργικών 
Ασφαλίσεων (ΕΛ.Γ.Α.)» (ΦΕΚ 800/Β/30.9.91). 

7. Την ανάγκη της εν μέρει τροποποίησης της αριθ. 29635/ 
17.9.1991 απόφασής μας, για την συμμετοχή του Διοικητή και του 
Υποδιοικητή του ΕΛ.Γ.Α. στο Διοικητικό Συμβούλιο αυτού, που διορί¬ 
στηκαν με την πιο πάνω με α/α 5 απόφαση του Υπουργού Γεωργίας, 
αποφασίζουμε: 

1. Τροποποιούμε εν μέρει την αριθ. 29635/17.9.1991 απόφασή 
μας «Ανασυγκρότηση Διοικητικού Συμβουλίου του Οργανισμού Ελληνι¬ 
κών Γεωργικών Ασφαλίσεων (ΕΛ.Γ.Α.)» και ειδικότερα στις περιπτώ¬ 
σεις α και β της παραγράφου 1 του διατακτικού αυτής, ως κατωτέρω: 

α. Τον Ευάγγελο Μάρη, Διοικητή του ΕΛ.Γ.Α., ως Πρόεδρο. 

β. Τον Ιωάννη Πίττα, Υποδιοικητή του ΕΛ.Γ.Α., ως Αντιπρόε- 
δρο. 

2. Η θητεία των ανωτέρω ορίζεται για το υπόλοιπο της θητείας των 
λοιπών μελών χρονικό διάστημα (29.9.94). 

3. Κατά τα λοιπά εξακολουθεί να ισχύει η ως άνω τροποποιούμενη 
απόφασή μας. 

Η απόφαση αυτή να δημοσιευθεί στην Εφημερίδα της Κυβερνήσεως. 

Αθήνα, 22 Οκτωβρίου 1992 

Ο ΥΠΟΥΡΓΟΣ 

ΣΩΤ. ΧΑΤΖΗΓΑΚΗΣ 
- 4 - 

ΔΙΟΡΘΩΣΕΙΣ ΣΦΑΛΜΑΤΩΝ 

(4) 

Στην Υπουργική απόφαση 351081/90 (ΦΕΚ 418/τ.Β/ 
9.7.1992), που αφορά τροποποίηση και συμπλήρωση του Π.Δ. 105/ 
1986, γίνεται η παρακάτω διόρθωση: 

Στο άρθρο 2 της απόφασης, στην παράγραφο 1 του Παραρτήματος 
και στις στήλες 2, 5 και 7 του σημείου 3.1.4 όπου αναγράφεται «α- 
μεθειονίνη» διορθώνεται σε «ϋΕ-μεθειονίνη». 

(Από το Υπουργείου Γεωργίας) 

~~ ΕΘΝΙΚΟ ΤΥΠΟΓΡΑΦΕΙΟ 

Εκδίδει την ΕΦΗΜΕΡΙΔΑ ΤΗΣ ΚΥΒΕΡΝΗΣΕΩΣ από το 1833 


Διεύθυνση 

Καποδιστρίου 34 

Οι Υπηρεσίες του ΕΘΙΜΙΚΟΥ ΤΥΠΟΓΡΑΦΕΙΟΥ 

Ταχ. Κώδικας: 

104 32 

ΤΕΙΕΧ . 

22.3211 ΥΡΕΤ ΘΗ 

λειτουργούν καθημερινά από 8 . 00 ' έως 13 . 30 " 


ΧΡΗΣΙΜΕΣ ΠΛΗΡΟΦΟΡΙΕΣ 


* Πώληση ΦΕΚ όλων των Τευχών Σολωμού 51 τηλ.: 52.39.762 
•ΒΙΒΛΙΟΘΗΚΗ: Σολωμού 51 τηλ.: 52.48.188 

* Για φωτοαντίγραφα παλαιών τευχών στην οδό Σολωμού 51 τηλ.: 52:48.141 

* Τμήμα πληροφόρησης: Για τα δημοσιεύματα των ΦΕΚ Καποδιστρίου 25 τηλ.: 52.25.713 - 52.49.547 


* Οδηγίες για δημοσιεύματα Ανωνύμων Εταιρειών και ΕΠΕ τηλ.: 52.48.785 
Πληροφορίες για δημοσιεύματα Ανωνύμων Εταιρειών και ΕΠΕ τηλ.: 52.25.761 


* Αποστολή ΦΕΚ στην επαρχία με καταβολή της αξίας του δια μέσου Δημοσίου Ταμείου Για πληροφορίες: τηλ.: 52.48.320 


Τιμές κατά τεύχος της ΕΦΗΜΕΡΙΔΑΣ ΤΗΣ ΚΥΒΕΡΝΗΣΕΩΣ: 


Κάθε τεύχος μέχρι 8 σελίδες δρχ. 60. Από 9 σελίδες μέχρι 16 δρχ. 100, από 17 έως 24 δρχ. 120 
Από 25 σελίδες και πάνω η τιμή πώλησης κάθε φύλλου (δσέλιδου ή μέρους αυτού) αυξάνεται κατά 40 δρχ. 


Μπορείτε να γίνετε συνδρομητής για όποιο τεύχος θέλετε. Θα σας αποστέλλεται με το Ταχυδρομείο. 


ΕΤΗΣΙΕΣ ΣΥΝΔΡΟΜΕΣ 


Κωδικός αριθ. κατάθεσης στο Δημόσιο Ταμείο 2531 


Κωδικός αριθ. κατάθεσης στο Δημόσιο Ταμείο 3512 

Η ετήσια συνδρομή είναι: 

Ποσοστό 5% υπέρ του Ταμείου Αλληλο¬ 
βοήθειας του Προσωπικού (ΤΑΠΕΤ) 


α) 

Για 

το 

Τεύχος Α' 

Δρχ. 

13.000 

Δρχ. 

650 

β) 

» 

» 

» 

Β 

» 

23.000 

» 

1.150 

Υ) 

» 

» 

» 

Γ" 

» 

7.000 

» 

350 

δ) 

» 

» 

» 

Δ" 

» 

22.000 

» 

1.300 

ε) 

» 

» 

» 

Αναπτυξιακών Πράξεων 

» 

15.000 

» 

750 

στ) 

» 

» 

» 

Ν.Π.Δ.Δ. 

» 

7.000 

» 

350 

ζ) 

» 

» 

» 

ΠΑΡΑΡΤΗΜΑ 

» 

4.000 

» 

200 

η) 

» 

» 

» 

Δελτ. Εμπ.& Βιομ. Ιδ. 

» 

7.000 

» 

350 

θ) 

» 

» 

» 

Αν. Ειδικού Δικαστηρίου 

» 

2.000 

» 

100 

ι) 

» 

» 

» 

Α.Ε. & Ε.Π.Ε. 

» 

50.000 

» 

2.500 

ια) 

Για 

όλα τα Τεύχη 

» 

1Ο0.ΟΟΟ 

» 

5.000 


Πληροφορίες: τηλ. 52.48.320 


ΑΠΟ ΤΟ ΕΘΝΙΚΟ ΤΥΠΟΓΡΑΦΕΙΟ 


















